钦定古今图书集成/明伦汇编/氏族典/第088卷 > 卢思道
## 钦定古今图书集成/明伦汇编/氏族典/第088卷 > 卢思道

按《隋书卢思道传》：“思道字子行，范阳人。祖阳乌，魏秘
书监。父道亮，隐居不仕。思道聪爽俊辩，通侻不羁，闭
户读书，才学兼著。左仆射杨遵彦荐之于朝，解褐司
空行参军，长兼员外散骑侍郎，直中书省。文宣帝崩，
当朝各作挽歌，唯思道独得八首，时人称为八米卢
郎。后漏泄省中语，出为丞相西阁祭酒，历太子舍人”、
司徒录事参军。每居官，多被谴辱。后以擅用库钱，免
归于家。数年，复为京畿主簿，历主客郎、给事黄门侍
郎，待诏文林馆。周武帝平齐，授仪同三司，以母疾还
乡。遇同郡祖英伯及从兄昌期、宋护等举兵作乱，思
道预焉。周遣柱国宇文神举讨平之。罪当死，神举素
闻其名，宥之。后除掌教上士。高祖为丞相，迁武阳太
守。开皇初，以母老，表请解职，优诏许之。思道自恃才
地，多所陵轹。遭母忧，未几，起为散骑侍郎，奏内史侍
郎事。是岁，卒于京师。